Document ID: 32007D0619

KOMISSION PÄÄTÖS,
tehty 20 päivänä syyskuuta 2007,
1,3-diklooripropeenin sisällyttämättä jättämisestä neuvoston direktiivin 91/414/ETY liitteeseen I ja kyseistä ainetta sisältäville kasvinsuojeluaineille annettujen lupien peruuttamisesta
(tiedoksiannettu numerolla K(2007) 4281)
(ETA:n kannalta merkityksellinen teksti)
(2007/619/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 8 artiklan 2 kohdan neljännen alakohdan,
sekä katsoo seuraavaa:
(1)
Direktiivin 91/414/ETY 8 artiklan 2 kohdassa säädetään, että jäsenvaltio voi 12 vuoden kuluessa kyseisen direktiivin tiedoksi antamisesta sallia, että markkinoille saatetaan kasvinsuojeluaineita, jotka sisältävät kyseisen direktiivin liitteeseen I kuulumattomia tehoaineita ja jotka ovat jo olleet markkinoilla kaksi vuotta direktiivin tiedoksi antamisen jälkeen, samalla kun kyseisiä tehoaineita tutkitaan asteittain työohjelman mukaisesti.
(2)
Komission asetuksissa (EY) N:o 451/2000 (2) ja (EY) N:o 703/2001 (3) vahvistetaan direktiivin 91/414/ETY 8 artiklan 2 kohdassa tarkoitetun työohjelman toisen vaiheen täytäntöönpanoa koskevat yksityiskohtaiset säännöt sekä luettelo tehoaineista niiden arviointia ja mahdollista direktiivin 91/414/ETY liitteeseen I sisällyttämistä varten. Luettelossa on mukana 1,3-diklooripropeeni.
(3)
1,3-diklooripropeenin vaikutukset ihmisten terveyteen ja ympäristöön on arvioitu asetusten (EY) N:o 451/2000 ja (EY) N:o 703/2001 säännösten mukaisesti ilmoittajan ehdottamien käyttötarkoitusten osalta. Lisäksi kyseisissä asetuksissa nimetään esittelijöinä toimivat jäsenvaltiot, joiden on toimitettava asiaa koskevat arviointikertomukset ja suositukset Euroopan elintarviketurvallisuusviranomaiselle asetuksen (EY) N:o 451/2000 8 artiklan 1 kohdan mukaisesti. 1,3-diklooripropeenin osalta esittelevä jäsenvaltio oli Espanja, ja kaikki asiaa koskevat tiedot toimitettiin 14 päivänä tammikuuta 2004.
(4)
Jäsenvaltiot ja Euroopan elintarviketurvallisuusviranomainen ovat käsitelleet arviointikertomusta vertaistarkasteluna, ja se on esitetty komissiolle 12 päivänä toukokuuta 2006 Euroopan elintarviketurvallisuusviranomaisen 1,3-diklooripropeenia koskevan tieteellisen kertomuksen (4) muodossa. Jäsenvaltiot ja komissio ovat tarkastelleet kyseistä kertomusta elintarvikeketjua ja eläinten terveyttä käsittelevässä pysyvässä komiteassa, ja komission tarkastelukertomus 1,3-diklooripropeenista valmistui 15 päivänä toukokuuta 2007.
(5)
Kyseisen tehoaineen arvioinnissa tuli esiin joitakin avoimia kysymyksiä. Ne liittyivät varsinkin siihen, että ympäristöön päästetään suuri määrä tunnettuja ja tuntemattomia polykloorattuja epäpuhtauksia, joiden osalta ei ole saatavilla tietoja pysyvyydestä, toksikologisesta käyttäytymisestä, saannista kasvien kautta, kertymisestä, aineenvaihdunnasta ja jäämien määrästä. Tämän seurauksena ei ole pystytty osoittamaan, että kuluttajien altistumisen taso olisi hyväksyttävissä, ja on olemassa vaara, joka koskee pohjaveden saastumista sekä lintuja, nisäkkäitä, vesieliöitä ja muita eliöitä, jotka eivät ole aineen kohteena.
(6)
Komissio on pyytänyt ilmoittajaa toimittamaan vertaisarvioinnin tuloksia koskevat huomautuksensa ja ilmoittamaan, aikooko se edelleen esittää tehoainetta koskevan hakemuksensa. Ilmoittajan toimittamat huomautukset on tutkittu huolellisesti. Esitetyistä perusteluista huolimatta edellä mainitut kysymykset ovat jääneet ratkaisematta, ja Euroopan elintarviketurvallisuusviranomaiselle toimitettujen ja sen asiantuntijakokouksissa arvioitujen tietojen perusteella tehdyt arvioinnit eivät ole osoittaneet, että 1,3-diklooripropeenia sisältävien kasvinsuojeluaineiden voitaisiin odottaa yleisesti täyttävän ehdotetuissa käyttöolosuhteissa direktiivin 91/414/ETY 5 artiklan 1 kohdan a ja b alakohdan vaatimukset.
(7)
1,3-diklooripropeenia ei saisi tästä syystä sisällyttää direktiivin 91/414/ETY liitteeseen I.
(8)
Olisi toteutettava toimenpiteitä sen varmistamiseksi, että 1,3-diklooripropeenia sisältäville kasvinsuojeluaineille myönnetyt luvat peruutetaan määrätyn ajan kuluessa eikä niitä uusita ja että tällaisille tuotteille ei myönnetä enää uusia lupia.
(9)
Jäsenvaltioiden mahdollisesti myöntämä lisäaika 1,3-diklooripropeenia sisältävien kasvinsuojeluaineiden nykyisten varastojen hävittämiselle, säilyttämiselle, markkinoille saattamiselle ja käytölle olisi rajattava enintään 12 kuukauteen niin, että olemassa olevia varastoja voidaan käyttää enää ainoastaan yhtenä kasvukautena, millä varmistetaan, että viljelijöiden saatavilla on 1,3-diklooripropeenia sisältäviä kasvinsuojeluaineita 18 kuukauden ajan tämän päätöksen hyväksymisestä.
(10)
1,3-diklooripropeenia käytetään metyylibromidin korvaavana aineena. Metyylibromidin käyttöä ollaan kieltämässä otsonikerrosta heikentäviä aineita koskevan Montrealin pöytäkirjan mukaisesti sen suuren otsonia hävittävän vaikutuksen vuoksi, ja sen käyttöä koskevat tiukat kiintiöt kriittisiä käyttötarkoituksia varten. 1,3-diklooripropeenin myynnistä poistaminen johtaa sen vuoksi todennäköisesti metyylibromidikiintiöitä koskeviin uusiin pyyntöihin. Jotta voitaisiin täyttää Montrealin pöytäkirjan mukaiset tavoitteet, 1,3-diklooripropeenia sisältäville kasvinsuojeluaineille myönnettyjen lupien peruuttamiselle asetettua määräaikaa olisi tarkasteltava uudelleen 18 kuukauden kuluessa sen arvioimiseksi, miten 1,3-diklooripropeenin myynnistä poistaminen konkreettisesti vaikuttaa metyylibromidin käyttöön.
(11)
Varoaikana jäsenvaltioiden olisi toteutettava ihmisten tai eläinten terveydelle tai ympäristölle aiheutuviin vaaroihin liittyviä riskinhallintatoimenpiteitä.
(12)
Tällä päätöksellä ei rajoiteta mahdollisuutta esittää direktiivin 91/414/ETY 6 artiklan 2 kohdan säännösten mukainen hakemus 1,3-diklooripropeenin mahdolliseksi sisällyttämiseksi kyseisen direktiivin liitteeseen I.
(13)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1,3-diklooripropeenia ei sisällytetä tehoaineena direktiivin 91/414/ETY liitteeseen I.
2 artikla
Jäsenvaltioiden on varmistettava, että:
a)
1,3-diklooripropeenia sisältävien kasvinsuojeluaineiden luvat peruutetaan viimeistään 20 päivänä maaliskuuta 2008;
b)
1,3-diklooripropeenia sisältäville kasvinsuojeluaineille ei myönnetä lupia eikä niiden lupia uusita tämän päätöksen julkaisemispäivästä lähtien.
3 artikla
a)
Jäsenvaltioiden direktiivin 91/414/ETY 4 artiklan 6 kohdan säännösten mukaisesti myöntämän lisäajan on päätyttävä viimeistään 20 päivänä maaliskuuta 2009.
b)
Edellä a kohdassa tarkoitettua määräaikaa on tarkasteltava uudelleen, ja sitä voidaan jatkaa uudella, enintään 18 kuukauden pituisella jaksolla otsonikerrosta heikentävistä aineista mahdollisesti saatavien lisätietojen perusteella. Kyseisessä uudelleentarkastelussa on otettava huomioon 1,3-diklooripropeenia sisältäville kasvinsuojeluaineille myönnettyjen lupien peruuttamisen mahdollinen vaikutus Montrealin pöytäkirjassa ennakoituihin metyylibromidin kriittisiin käyttötarkoituksiin.
4 artikla
Edellä 3 artiklassa tarkoitetun lisäajan kuluessa jäsenvaltioiden on varmistettava, että
-
ravinnon kautta tapahtuvaan kuluttajien altistumiseen 1,3-diklooripropeenille ja sen aineenvaihduntatuotteille kiinnitetään erityistä huomiota yhteisössä vahvistettavien jäämien enimmäismäärien tarkistusten yhteydessä,
-
1,3-diklooripropeenia sisältäviä kasvinsuojeluaineita käytetään vain ammattikäytössä,
-
olosuhteiltaan herkillä alueilla otetaan käyttöön riskishallintatoimenpiteitä pohjavesien suojelun varmistamiseksi ja käynnistetään seurantaohjelmia pohjavesien mahdollisen saastumisen todentamiseksi pilaantumiselle alttiilla alueilla.
Tämä päätös on osoitettu kaikille jäsenvaltioille.
Tehty Brysselissä 20 päivänä syyskuuta 2007.

Labels: 4
20
0
3
6